**ZAŠTO MOJE DIJETE GRIZE? RAZUMIJEVANJE I PODRŠKA DJECI JASLIČKE DOBI**



Dragi roditelji, važno je znati da kad dijete grize bilo drugu djecu, odrasle ili vas, to nije znak da je dijete „zločesto“ – nego da nešto pokušava reći. Iako vas takvo ponašanje može zabrinuti, posramiti ili razljutiti/ rastužiti, ne brinite, to je jedna od razvojnih faza kroz koju neka (ne sva) djeca prolaze.

 **Griženje je prirodan dio razvoja mnoge djece između prve i treće godine života**.

Djeca u toj dobi tek počinju učiti kako izraziti svoje potrebe, emocije i granice. Griženje nije znak „zloće“, već način da dijete nešto kaže – ali još ne zna kako jer nema razvijene komunikacijske vještine. Ne zna prepoznati emociju i verbalizirati je.

**Zašto dijete grize?**

Psiholozi i pedagozi navode nekoliko čestih razloga:

* **Istraživanje i osjetilno iskustvo** – osobito kod mlađe djece (oko 12–18 mjeseci) koja još istražuju svijet ustima.
* **Frustracija i nemoć** – dijete ne zna reći „to je moje“, „ne sviđa mi se“, „makni se“ – pa reagira impulzivno.
* **Potreba za pažnjom** – ako je okolina prebrza, preglasna ili odrasli previše zaokupljeni drugom djecom.
* **Umor, glad, preopterećenost osjetilima** – što može dovesti do impulzivnog ponašanja.
* **Imitacija** – dijete može gristi jer je i samo bilo ugriženo ili je to vidjelo kod drugog djeteta.

**Kako reagirati – smireno, dosljedno, s razumijevanjem**

U jasličkoj dobi dijete nije svjesno toga da je takvo ponašanje neprihvatljivo ( tu uskačete vi kao roditelji i vrtić kao odgojno obrazovna institucija da ih tome naučimo) te nije svjesno posljedica svog ponašanja kao odrasla osoba. ( ne može pojmiti da nanosi bol). Dijete ne koristi griženje da bi povrijedilo, nego da bi komuniciralo.

**Zato je važno:**

* **Ostati smiren** – čak i kad je teško. Reći odlučno i kratko:
*"Ne grizemo. To boli."*
* **Usmjeriti pažnju na dijete koje je ugriženo** – pružiti mu utjehu i pažnju, ne dramatizirajući situaciju.
* **Pomoći djetetu koje grize da pronađe drugi način izražavanja** – npr. pokazati mu riječi: *"Reci: Ne sviđa mi se."* ili ponuditi da grize nešto prikladno (npr. silikonsku igračku).
* **Prepoznati što je potaknulo griženje** – je li bilo umorno, gladno, zbunjeno? To nam pomaže djelovati preventivno.

**Što roditelji mogu učiniti?**

* **Razgovarajte s odgojiteljima** – zajednički možete doći do uzroka i strategija.
* **Ne posramljujte dijete kod kuće** – ono ne razumije griženje kao agresiju. Umjesto toga, budite mu model: pokažite kako se postavljaju granice riječima, ne zubima.
* **Prihvatite da je to razvojna faza** – kao i hodanje, govor ili noćno mokrenje. Proći će uz vašu podršku i dosljednost.

**Važno je – ne tražiti krivca, već uzrok i rješenje**

U kolektivu s puno male djece, griženje se može dogoditi i najmirnijem djetetu. Uloga odraslih nije da tražimo „krivca“, nego da prepoznamo što se dijete trudi reći, a još ne zna reći riječima.

Kao što danski terapeut Jesper Juul kaže: *„Djeca nisu neodgojena – ona su u razvoju.“*

Zato im trebamo biti vodiči, a ne suci.

**Za kraj:**
Ako vas brine ponašanje vašeg djeteta ili ako je dijete doživjelo ugriz, obratite nam se s povjerenjem. Zajedno ćemo pratiti situaciju, razgovarati i podržati dijete u razvoju boljih načina komunikacije.

Jer kao i uvijek – **suradnja roditelja i vrtića najbolji je recept za dobrobit djece**.

Pedagoginja (pripravnik), Plamenka Marunić 